«Istedløven» i København 2007 Foto: Ib Rasmussen 
«Istedløven» i Flensburg ca. 1864 Foto: Friedrich Brandt 
«Istedløven» i København i 2007 Foto: Ib Rasmussen 
**«Istedløven»** (kalt ***Flensburger Löwe*** på tysk) er en skulptur som forestiller en sittende løve. Skulpturen står i den tyske byen Flensburg og er et verk utført av den danske billedhuggeren H.W. Bissen i årene 1859–60 til minne om slaget på Isted Hede den 25. juli 1850.

I 1862 ble løven stilt opp på kirkegården i Flensburg, men etter danskenes nederlag under andre slesvigske krig i 1864 ble den ført som krigsbytte til Berlin, hvor den ble stilt opp ved *Preußische Hauptkadettenanstalt* i Lichterfelde.

Etter initiativ av *Politiken*s korrespondent Henrik V. Ringsted ble statuen gitt tilbake til Danmark i 1945 av det amerikanske forsvaret, som transporterte statuen til København, hvor den ble overlevert til Christian X. Statuen ble plassert utenfor Tøjhusmuseets gård.

I 2011 ble den på nytt oppstilt i Flensburg, på stedet der den hadde blitt avduket første gang i 1862.

Historie
--------

### Initiativ og realisering

Skulpturen ble til etter en idé av Orla Lehmann. Sommeren 1858 sendte han et brev til Bissen, hvor han skrev at han ønsket et minnesmerke med en skulptur av en løve som skulle stå på en høy søyle slik at den kunne bli sett fra hele Flensburg. Den foreslåtte utformingen ble fra flere hold kritisert fordi den var egnet til å provosere; mange mente at en slik kolossal skulptur ville bli et seiersmonument som ville virke splittende på grensebefolkningen. Det opprinnelige forslaget ble derfor modifisert.

I januar 1859 ble det sendt ut en innbydelse til innsamling av midler for å reise skulpturen.

### Avdukingen i Flensburg

Løven ble avduket den 25. juli 1862, på 12-årsdagen for slaget på Isted Hede. Minnesmerket ble reist nord for den store gravhaugen som kort tid før var blitt laget på det stedet på kirkegården hvor mange av de falne soldatene var stedt til hvile.

Hovedtalen ble holdt av professor H.N. Clausen og Studenter-Sangforeningen fra København sang flere sanger.

På granittsokkelens sider var det festet 4 portrettmedaljonger av generalene Helgesen, Schleppegrell, Krogh og Læssøe. Forsiden av den bar innskriften «Isted / Den 25. Juli 1850 / Det danske Folk rejste dette Minde».

På baksiden av fotstykket sto et vers av Carl Ploug:

> «Trofaste Kæmper i Farens Stund
> 
> 

> mandigt har værget vor Odelsgrund.
> 
> 

> Troskab skal Vagt ved Graven være,
> 
> 

> Manddom skal skærme Arv og Ære.»
> 
> 

### Flytting til Berlin

Etter at de prøyssiske troppene hadde marsjert inn i Flensburg vinteren 1864 forsøkte enkelte slesvig-holsteinerne å velte løven ned fra sokkelen. Løven fikk store skader og hodet falt av. Prøyssiske tropper klarte å forhindre ytterligere skader og transporterte løven til Berlin i 1867, hvor den ble stilt opp i Zeughaus (Tøyhuset) 9. februar 1868 og i april 1878 ble den flyttet til Preußische Hauptkadettenanstalt i Berlin-Lichterfelde.

### Kopi i Wannsee

I 1874 hadde man tatt en sinkavstøpning av «Istedløven». Kopien fikk påsatt en medaljong som viste prins Fredrik Karl av Preussen som erstatning for de originale medaljongene av danske og norske generaler. Skulpturen fikk dermed en helt annen betydning enn opprinnelig ment. Medaljongen av prinsen forsvant ved et tyveri 1919. Kopien av løven står ved Heckeshorn i Wannsee.

### Flytting til København

I 1945 ga den tyske stat løven tilbake til Danmark, og løven ble transportert til København.

### Tilbakeføringen til Flensburg

Fra avdukningen i Flensburg 10. september 2011 med prins Joachim tilstede Foto: Soenke Rahn 
Det har blitt ført mange diskusjoner om å få Istedløven tilbake til Flensburg. I 2009 besluttet et nesten enstemmig flertall i Flensburg byråd å endelig rette en henvendelse til den danske stat med et ønske om at løven skulle føres tilbake til sin opprinnelige plass på Flensburg gamle kirkegård, noe den danske staten innvilget.

Flensburg Byråd besluttet 18. februar 2010 at tilbakeføring og avduking skulle finne sted 12. september 2010, og 26. mars 2010 ble løven tatt ned fra sokkelen og anbrakt hos Nationalmuseet for restaurering før tilbakeføringen.

Nesten et år forsinket ble den restaurerte løven avduket på sin opprinnelige plass i Flensburg 10. september 2011.

Referanser
----------

1. ↑  Avisartikkel fra 1945
2. ↑  Bissen hos Weilbachs kunstnerleksikon
3. 1 2  «Istedløven» **(dansk)**. Grænseforeningen - for en åben danskhed. Besøkt 27. desember 2018.
4. 1 2 3 4 5  «Istedløvens lange rejse» **(dansk)**. Grænseforeningen for en åben danskhed. 1. april 2010. Arkivert fra originalen 27. desember 2018. Besøkt 27. desember 2018. «Istedløven er nu på plads på Flensborg Kirkegård. Historikeren Lars Henningsen fortalte tilbage i april 2010 om løvens lange rejse i GRÆNSEN - magasin for mindretal sprog og kultur. Grænsen.dk bringer her historien.»
5. 1 2  «Istedløven flyttet». *TV SYD* **(dansk)**. 26. mars 2010. Besøkt 27. desember 2018.
6. 1 2  «Istedløvens lange rejse» **(dansk)**. Grænseforeningen for en åben danskhed. 1. april 2010. Arkivert fra originalen 27. desember 2018. Besøkt 27. desember 2018. «Istedløven er nu på plads på Flensborg Kirkegård. Historikeren Lars Henningsen fortalte tilbage i april 2010 om løvens lange rejse i GRÆNSEN - magasin for mindretal sprog og kultur. Grænsen.dk bringer her historien.»
7. ↑  Schlaber, Gerrit Liebig: *Kontroverse um ein Denkmal. Der Idstedt-Löwe zwischen Provokation und Provosorium*, i: Grenzfriedenshefte 4 (2002)
8. ↑  Kulturministeriet (6. juni 2009). «ISTEDLØVEN VENDER HJEM - Pressemeddelelse». *kum.dk* **(dansk)**. Arkivert fra originalen 27. september 2015. Besøkt 27. desember 2018. «Istedløven flytter hjem til sin plads på Flensborg gamle Kirkegård, hvor den igen kan komme til at våge over de faldne fra slaget ved Isted – og samtidigt tjene som symbol på det forbilledlige samarbejde mellem Danmark og Tyskland, der er etableret i efterkrigsårene.»
9. ↑  ritzau (19. november 2009). «Istedløven skal have et sundhedstjek». *Politiken* **(dansk)**. Besøkt 27. desember 2018.
10. ↑  «Istedløven forvandles fra grønspættet til gyldenbrun». *Nationalmuseet* **(dansk)**. 2010. Besøkt 27. desember 2018.
11. ↑  «Istedløvens hjemkomst til Flensborg fejres den 10. september 2011 - Pressemeddelelse». *kum.dk* **(dansk)**. Kulturministeriet. 25. mai 2011. Arkivert fra originalen 27. desember 2018. Besøkt 27. desember 2018. «Løven konserveres for øjeblikket af Nationalmuseet og opstilles herefter med sin nye sokkel på sin oprindelige plads på Flensborg Gamle Kirkegård. | Indvielsesceremonien finder sted den 10. september i år under overværelse af Hans Kongelige Højhed Prins Joachim.»

Eksterne lenker
---------------

* (en) Flensburg Lion – kategori av bilder, video eller lyd på Commons Rediger på Wikidata

* (en) The Flensburg Lion – galleri av bilder, video eller lyd på Commons Rediger på Wikidata

Portaler: Danmark | Kunst

|  |  |
| --- | --- |
| Oppslagsverk/autoritetsdata | Store Danske Encyklopædi
 |